Nuwe kliënte stroom na VodacomFoto: vodacom.com Die selfoonnetwerkreus Vodacom het Maandag gesê hy het 4,8 miljoen kliënte bygekry binne die tydperk van ses maande wat op 30 September geëindig het, ŉ toename van 10,7%. Die maatskappy se inkomste het ook in dié tydperk met 5,6% toegeneem tot R44,4 miljard. Volgens Vodacom het sy Suid-Afrikaanse inkomste met 4,6% toegeneem tot R27,9 miljard, gerugsteun deur sterk kliëntegroei. Die inkomste van sy internasionale bedrywighede het met 12,8% toegeneem, wat gedryf is deur ŉ sterk groei in dataverkope en M-Pesa. Volgens Vodacom het hy R5,3 miljard belê om sy dekking uit te brei en die kwaliteit van sy netwerke te verbeter. Die maatskappy sê Vodacom Lesotho het die eerste operateur geword om ŉ kommersiële 5G-netwerk in Afrika van stapel te stuur, en hy het ook sy nuwe swart ekonomiese bemagtiging (SEB) eienaarskapooreenkoms afgehandel, die grootste ooreenkoms van sy soort in die inligting- en kommunikasiesektor. Vodacom het ŉ verbeterde tussentydse dividend van R3,95 per aandeel aangekondig, ondanks die feit dat hy 114,5 miljoen nuwe aandele vir die nuwe SEB-struktuur moes uitreik. In Suid-Afrika toon die maatskappy ook bestendige groei, ondanks swak verbruikersbesteding in die sukkelende ekonomiese klimaat. “Ons strategie om te fokus op groter waarde vir die verskillende prysvlakke, tesame met die feit dat ons kliënte in staat stel om aanbiedinge te kies wat die meeste gepas is vir hul behoeftes, vind steeds by ons kliënte aanklank,” het Vodacom in ŉ verklaring gesê. “Dit is aanduidend van die toename in kliënte in Suid-Afrika en toon dat ons belegging in persoonlike aanbiedinge deur onder meer Big Data voortgaan om ons van ons eweknieë te onderskei.” Die maatskappy sê hoewel die vordering wat onlangs in die regulatoriese omgewing gemaak is bemoedigend is, insluitend ŉ duideliker tydlyn van die allokering van die 4G en 5G-spektrum, is daar steeds ŉ aantal bekommernisse en teenstrydige wat bestaan ná die publisering van die hersiene Wet op Elektroniese Kommunikasie en die beleidsrigting aan die Onafhanklike Kommunikasie-owerheid van Suid-Afrika (Okosa) rakende hoë aanvraagspektrum wat nie toegeken is nie. “Ondernemings deur Okosa en die departement van telekommunikasie en posdienste om 4G-spektrum teen Maart 2019 te lisensieer is noodsaaklik om die koste van die lewering van datadienste af te bring,” het Vodacom gesê.